Verdagte vas na moord op Villiersdorp-bejaardeCasper Steenkamp en sy vrou Bessie Steenkamp (Foto: Verskaf) ’n Een-en-dertigjarige verdagte het Woensdagoggend in die plaaslike hof verskyn in verband met die moord op die 87-jarige Casper Steenkamp in sy huis in Villiersdorp in die Wes-Kaap. Volgens FC van Wyk, woordvoerder van die polisie, is die verdagte Dinsdagoggend vir ondervraging ingeneem. Steenkamp se liggaam is Saterdagaand in die buurman se huis op die agterstoep in Mullerstraat in Villiersdorp gekry. Maroela Media het vroeër berig Steenkamp het die aand omstreeks 19:45 geluide in sy buurman se huis gehoor en gaan ondersoek instel. Dit is toe dat hy die inbrekers daar betrap het. Die buurman werk in die Kaap en Steenkamp het ŉ oog oor sy huis gehou. Steenkamp is doodgesteek en die buurman se huis is ook in die proses beroof. Die twee versorgers wat na Steenkamp se vrou, Bessie Steenkamp (86), omsien aangesien sy aan demensie ly, het die aand op Steenkamp se liggaam afgekom.